
הכנסת העשרים
מושב רביעי
פרוטוקול מס' 947
מישיבת ועדת הכספים
יום שלישי, כ"א בשבט התשע"ח (06 בפברואר 2018), שעה 10:50
סדר היום:
בקשה להארכת הרשאות לכרייה וחציבה עפ"י סעיף 5(ג) לחוק נכסי המדינה, התשי"א-1951
בקשה מספר 1: מתן הרשאה לחברת צמיתות 81 בע"מ לכרייה במחצבת אחיהוד יבור (להלן: "מחצבת אחיהוד"
נכחו:

חברי הוועדה: 
משה גפני – היו"ר
איתן ברושי

יצחק וקנין

מיקי לוי

חברי הכנסת:
מוסי רז
מוזמנים: 
	אריאל צבי
	–
	ממונה, יעוץ וחקיקה-אזרחי, משרד המשפטים

	עמיר שקד
	–
	יועץ משפטי, רשות מקרקעי ישראל

	ישי לוי
	–
	מנהל תחום מחצבות, רשות מקרקעי ישראל

	יורם ישראלי
	–
	ראש מועצת מטה אשר

	חגי אדרי
	–
	מנהל חטיבה, התאחדות התעשיינים בישראל

	אריק בוגנר
	–
	מנכ"ל צמיתות 81 בע"מ 

	משה ברדוגו
	–
	שדלן/ית (ברדוגו יועצים), מייצג/ת את העמותה למאבק במחצבת אשרת


ייעוץ משפטי:
אייל לב ארי
שיר שפר
מנהל הוועדה:
טמיר כהן
רישום פרלמנטרי:
סמדר לביא, חבר תרגומים
בקשה להארכת הרשאות לכרייה וחציבה עפ"י סעיף 5(ג) לחוק נכסי המדינה, התשי"א-1951
היו"ר משה גפני:
 אני עובר לסעיף הבא בסדר היום, בקשה להארכת הרשאות לכרייה וחציבה על פי סעיף 5(ג) לחוק נכסי המדינה, התשי"א-1951. אנחנו קיימנו דיון על הנושא הזה, אישרנו את הבקשה הראשונה או השנייה, אייל? 
אייל בן ארי:
אישרנו את השנייה. 

היו"ר משה גפני:
זאת הראשונה. ביקש היועץ המשפטי, מכיוון שהסתמכו על החלטה ישנה, שיבוא משרד המשפטים כדי להגיד האם הוא מאשר את הדבר הזה, אבל אני לפני זה - - -

איתן ברושי (המחנה הציוני):
מישהו פה מהמינהל? 

ישי לוי:
כן, שלום. 

היו"ר משה גפני:
שלום וברכה. אני הייתי בוועידה של התעשיינים, פגשנו את אלי כהן מתרמוקיר והוא אמר שלא הסתדר. בבקשה. 

ישי לוי:
אני אתייחס. 

היו"ר משה גפני:
תגיד את השם והתפקיד לפרוטוקול. 

איתן ברושי (המחנה הציוני):
בנושא החול? 

היו"ר משה גפני:
החולות הדקים, כן. 
ישי לוי:
שמי ישי לוי, מנהל תחום המחצבות ברשות מקרקעי ישראל. עוד קודם לדיון הקודם שהיה בנושא החולות אנחנו הגענו להסדר מול חברת אנגל שלמרות ההפרות הם יוכלו להמשיך לפעול בשטח. אנחנו חתמנו את ההסדר, יש הסדר חתום איתם, הם גם קיבלו רישיון מהמפקח על המכרות לעבוד בשטח ומבדיקה של פיקוח אצלנו הם אכן עבדו בשטח. הסתבר שהם פעלו בניגוד לרישיון. מיד איך שניתן להם הרישיון, אני מדגיש, של המפקח על המכרות במשרד האנרגיה הם פעלו בניגוד לרישיון של המפקח על המכרות והמפקח על המכרות בא אליהם בטענות על העניין. ממה שאני מבין, הוא כן מוציא חול בשטח. 

היו"ר משה גפני:
הוא אמר לי שלא. אלי כהן מתרמוקיר - - -

איתן ברושי (המחנה הציוני):
תאר לך שהם היו באים בטענות לבנק וסוגרים את הבנק. היו סוגרים את האוצר כי יש הרבה טענות לאוצר. 

היו"ר משה גפני:
רגע, שנייה, איתן, זה לא קשור ל - - -

איתן ברושי (המחנה הציוני):
יש לכם כוח לסגור. 

היו"ר משה גפני:
איתן, דקה. 

איתן ברושי (המחנה הציוני):
לא, מזמן לא כעסתי. 

היו"ר משה גפני:
מי אדוני?
חגי אדרי:
חגי מהתאחדות התעשיינים, מחטיבת הבנייה. 

היו"ר משה גפני:
לגבי מה אתה מתייחס? 

חגי אדרי:
אני מגיב פשוט למה שאמר ישי. עד כמה שידוע לנו לא יוצא חולות דקים מהמפעל והחריגה או ההפרה המדוברת, לטענת המפעיל של המחצבה, הוא לא ידע שאסור לו לחצוב באותו קיר כי ברישיון הקודם היה מותר וברישיון החדש אי אפשר. אני לא רוצה להיכנס לפרטים כי אני לא שולט בזה לעומק, אבל זו עמדת המחצבה. 

ישי לוי:
אני מדגיש רק שמדובר ברישיון של המפקח על המכרות, לא בהרשאה של רשות מקרקעי ישראל. 

היו"ר משה גפני:
לא משנה, המשמעות של העניין שתרמוקיר לא יכולה לעבוד. 

ישי לוי:
תרמוקיר יכולה לעבוד ו - - -

היו"ר משה גפני:
היא לא יכולה לעבוד, הוא אומר לי שהיא לא יכולה. 

ישי לוי:
החברה עובדת, צריך להבין שיש מקור - - -

קריאה:
החברה. 

ישי לוי:
לא, המפעל עובד, יש אספקה של חולות דקים, יש אספקה של חולות לשוק. 

היו"ר משה גפני:
למה אלי כהן לא בא? 

חגי אדרי:
הוא בחו"ל.

איתן ברושי (המחנה הציוני):
הוא צריך גם לעבוד, הוא לא יכול להתעסק כל הזמן עם הפקידוּת. 

היו"ר משה גפני:
רגע, שנייה, איתן, אני רוצה לפתור את הבעיה, זה לא יעזור מה שאני - - -

איתן ברושי (המחנה הציוני):
אני רוצה - - - 

היו"ר משה גפני:
יש מישהו מהמפעל שאפשר להשיג אותו? 

חגי אדרי:
טלפונית?
היו"ר משה גפני:
כן, טלפונית, אפשר? 

חגי אדרי:
ממפעל חולות לבנים? 

היו"ר משה גפני:
לא, מתרמוקיר. חולות לבנים זה לא צדיקי הדור, אבל - - -

ישי לוי:
אדוני, בהרשאה הוא יכול לעבוד, אין שום - - -

היו"ר משה גפני:
הוא לא יכול לעבוד, נו, מה - - -

ישי לוי:
שיתכנס לתוך הגבולות המותרים לו.

היו"ר משה גפני:
בסדר, מה ההתחכמות? 

ישי לוי:
שיתכנס - - -

היו"ר משה גפני:
אם אתה יכול להשיג לי אותו, בבקשה. אני מחפש גם את מנהל המינהל ואי אפשר להשיג אותו. איתן, בבקשה. נסה להשיג אותו בינתיים. 

איתן ברושי (המחנה הציוני):
אדוני היושב ראש, אני מחויב ללכת לדיון אחר במסגרת יום הגליל, אבל אני רוצה לומר, ככל שאני יכול, שככל שאפשר למנוע את הארכת המכרז. אני לא יכול להשתחרר מהסיפור של מרום הגולן ואני לא מבין את הקריטריונים שלכם. עוד פעם, ייקוב הדין את ההר. אני לא מבין למה אתם מתערבים במכרז ולא הצלתם את מרום גולן מזה שלקחת את המכרז למחצבת טוף על הגבול, חברה מראשון לציון. זה רק במדינה משוגעת יכול לקרות. הם פיתחו את זה. עכשיו הבירוקרטיה אומרת 'אתם סיימתם את תפקידכם, נביא את הטייקונים מתל אביב או מראשון שהם יתעשרו מהטוף שמרום גולן פיתחה על הגבול'. על הגבול ממש, לא על יד הגבול. לא יכול להיות. 

כמחאה, אני נגד זה, אני אלך עם זה עד הסוף, אני מבקש מגפני לא לאשר את הבקשה. זה לא שאלת חיים, הבקשה לפטור. אתם לא מתביישים לבוא עם הדבר הזה? לא יכולתם לפטור את מרום גולן? זה כן ושם לא? מה, איזה תפיסות יש לכם? איזה ערכים יש לכם? בושה. אני מבקש להוריד את זה מסדר היום, שתבואו בזחילה להסביר, תחזירו למרום גולן את המחצבה. 

ישי לוי:
אני מבקש להתייחס. אנחנו מדברים פה בשתי סוגיות. סוגיה ראשונה זה אחיהוד, שעולה כאן, זה סדר היום שנקבע, זו מחצבה שוועדת ביין, הוועדה המקצועית - - -

היו"ר משה גפני:
זאת לא המחצבה שעליה אנחנו מדברים. 

ישי לוי:
לא, אני מתייחס כאן לסוגיה שהעלה כבוד חבר הכנסת איתן. אנחנו מדברים על מחצבת אחיהוד שקיבלה הרשאה ופטור ממכרז מכוח הוועדה המקצועית. חבר הכנסת הנכבד מדבר פה על מחצבה אחרת שנמצאת בגולן, מחצבת חרמונית, שאף היא קיבלה הרשאה מכוח ועדת ביין, היא מימשה את הזכות שעמדה לה מכוח אותה הרשאה ומה לעשות, הסתיימה תקופת ההרשאה. 

איתן ברושי (המחנה הציוני):
אבל לא הסתיימה תקופת ההתקשרות בגולן. 

היו"ר משה גפני:
אבל, איתן, אני לא הולך להשקיע בזה עכשיו כל כך הרבה זמן. יכול להיות שבאמת אני לא אאשר, אבל - - - 

ישי לוי:
הסתיימה תקופת ההרשאה, מה לעשות, אנחנו בסוף - - - 

היו"ר משה גפני:
לחנך, תחנך את מנהל המינהל, לא אותו. הוא פקיד, עושה את עבודתו. 

איתן ברושי (המחנה הציוני):
את המנהל צריך להחליף. 

היו"ר משה גפני:
בסדר, תחליף, בשביל זה אתה חבר כנסת. 

ישי לוי:
נכבדיי, יש חוק במדינת ישראל שמחייב אותנו להוציא מכרז, זה לא בידיים שלנו, להבנתי גם לא בידיים של מנהל המינהל, יש חוק שאנחנו מחויבים אליו. זה היה גם בהליך משפטי ונקבע במסגרת בית המשפט. 

היו"ר משה גפני:
אין מישהו מהמפעל, מוסמך, שאני יכול לדבר איתו? 

ישי לוי:
אז אני אומר שיש הבדל גדול בין הדיון שלנו כאן לבין מישהו שמיצה את ועדת ביין לפני שנים רבות, עבר את התקופה, פנה לבית המשפט ובית המשפט קבע שאין אלא להוציא את זה למכרז. 

איתן ברושי (המחנה הציוני):
בוא נעשה מכרז מי יושב על הגדר בגולן. נראה כמה יעמדו למכרז על הישיבה בגולן. 

היו"ר משה גפני:
טוב, הם לא מקבלים חולות דקים. הם מקבלים מנגב מינרלים והם מקבלים 70% מהאספקה שלהם ובנגב מינרלים מהבוקר יש תקלה אז הם לא מקבלים בכלל. לא מסתדר לי כל העניין. יש פה מישהו ממשרד המשפטים? 

אריאל צבי:
כן. 

היו"ר משה גפני:
תשאל אותו, אייל. אני לא יודע אם אני אצביע, אבל תשאל אותו כדי שנגמור את הדיון. 

אייל בן ארי:
בדיון הקודם כן ביקשנו את התייחסות משרד המשפטים לגבי חלוף הזמן בין הדיון בכנסת הקודמת לבין האישור המחודש של ועדת הפטור, בעצם גם ההסתמכות של ועדת הפטור מ-2017 על החלטת הוועדה המקצועית של השופט ביין מ-2011, השאלה הייתה אם גם חלוף הזמן בין 2011 ל-2017 עמדה לנגד עיני ועדת הפטור החדשה והיא גם שקלה את זה, גם ביחס כמובן להחלטה המהותית של הוועדה המקצועית. זו בעצם הייתה השאלה. 

אריאל צבי:
בוקר טוב, אדוני היושב ראש. אריאל צבי, משרד המשפטים. העמדה שלנו היא מאוד פשוטה, המשמעות של העמדה המשפטית שמציג היועץ המשפטי לוועדה היא בעצם ביטול של החלטת ועדת הפטור של רשות מקרקעי ישראל. אני אקדים ואומר, גילוי נאות, אני ישבתי בוועדת הפטור כנציג שרת המשפטים והעמדה שאני מציג כרגע גם אושרה בידי המשנה ליועץ המשפטי לממשלה-משפט אזרחי. 

העמדה שלנו היא בעיקרון שחלוף הזמן, כמו שהוא מונח בפנינו, הוא לא טעם מספיק בשביל לבטל את ועדת הפטור. במידה שהכנסת מעוניינת לקבל את חוות הדעת של הייעוץ המשפטי ולא לאשר את העסקה אנחנו חושבים שצריך בהקשר הזה לשים לב לעוד כמה היבטים. כמו שדורשת הפסיקה והמשפט המנהלי לגבי שינוי של החלטה מנהלית. 

אייל בן ארי:
ההחלטה שלנו לא הייתה לאשר. 

אריאל צבי:
אני רוצה להשלים. שינוי של החלטה מנהלית, אומרת הפסיקה, אומרת הספרות, צריך לשים לב האם היה פה שינוי נסיבות מהותי בגלל חלוף הזמן וצריך גם לשים לב להשלכות של ביטול ההחלטה הזאת על מי שהסתמך ב - - -

היו"ר משה גפני:
אבל אתה כל הזמן מדבר על ביטול ההחלטה, אף אחד לא דיבר פה על ביטול ההחלטה. שאל היועץ המשפטי, בחלוף הזמן, האם משרד המשפטים מאשר את זה? 
אייל בן ארי:
אני גם רוצה לחדד עוד משהו, ההמלצה של - - -

אריאל צבי:
אני אסביר שוב. 

היו"ר משה גפני:
רגע, תשמע. 

אייל בן ארי:
נאמר כאן דבר, כאילו המלצנו לא לאשר. לא הייתה שום המלצה עד לנקודה זו לוועדה לאשר או לא לאשר את הבקשה של רמ"י. אני רוצה להבהיר את זה. 

אריאל צבי:
אני אחזור שוב, אני מנסה לתת את הגבולות של הזירה המשפטית. אם באמת העמדה של היועץ המשפטי, אם הוא חש חוסר נוחות בהקשר הזה ובאמת החלטת ועדת הפטור והוועדה המקצועית, דינן להתבטל בגלל חלוף הזמן, אני מסביר מה ההשלכות של זה. העמדה שלנו היא - - -

היו"ר משה גפני:
בסדר, אני לא הולך לקיים פה דיון סרק. השאלה האם אתה מאשר את מה שהביא המינהל, זה הכול. אנחנו לא המלצנו כלום. 

אריאל צבי:
אנחנו חושבים שהעמדה של המינהל סבירה ואנחנו חושבים ש - - -

היו"ר משה גפני:
בסדר, בסדר. 

איתן ברושי (המחנה הציוני):
אני נגד. 

היו"ר משה גפני:
ראש המועצה רוצה? בבקשה, ביקשת על זה? 

יורם ישראלי:
כן. אנחנו מנהלים, בלי קשר למחצבה הזאת, מאבק לא פשוט על שמירת הגליל ירוק. הולכים שם להקים לנו בתמ"א 14ב את המחצבה הכי גדולה בארץ באזור הצפון, מחצבת אשרת, ובלי קשר לעניין, במסגרת תמ"א 14ב העלו שוב פעם לדיון את המחצבה הזאת בסמיכות לשטח שדות - - -
היו"ר משה גפני:
אתה מדבר על מחצבת אחיהוד? 

יורם ישראלי:
מחצבת אחיהוד, כן. ואנחנו מתנגדים שייתנו שם אישור בכלל לכרייה של הדבר הזה, שלא יפתחו את המחצבה הזאת בכלל. זאת ההזדמנות לעצור את כל התהליך הזה, לא צריך לפתוח את המחצבה הזאת לכרייה. 

איתן ברושי (המחנה הציוני):
תוריד את זה מסדר היום. תוריד את זה מסדר היום עד שתתנצלו על מרום גולן. היושב ראש, הצעה לסדר, להוריד את זה מסדר היום. 

היו"ר משה גפני:
אין הצעה לסדר כזאת, זה מאיין את הדיון. 

איתן ברושי (המחנה הציוני):
גפני, אפשר להיות מקורי - - -

היו"ר משה גפני:
הצעה לסדר יכולה להיות על משהו אחר. אייל, זה מספק אותך ממשרד המשפטים? 

אייל בן ארי:
כן, אני רק רוצה להשלים נקודה, שגם שאלנו את ישי בפסק הדין בנושא של צמיתות. דובר על זה שמ-2005 המחצבה לא הייתה בשימוש, אף גוף לא החזיק ברישיון חציבה כאשר ההחלטה הסופית של ועדת ביין הייתה ב-2011. רק תוכל להשלים, בבקשה, לוועדה, את הפער בין 2005 ל-2011? מה קרה באותו פרק זמן? 

ישי לוי:
כמו שאמרתי, ב-2005 לא אישרה ועדת ביין את הבקשה להמשך בפטור ממכרז עד 2011, הרי שלחברת צמיתות לא הייתה הרשאה ולא הייתה פעילות בשטח. 

אייל בן ארי:
מה קרה בינתיים עד 2011, היה ערעור על ההחלטה של ביין? מה קרה? 

ישי לוי:
לא קרה שום דבר, היו הליכים שחברת צמיתות יכולה לפרט עליהם, שהיא ניהלה, עד שוועדת ביין התכנסה בשנית ואישרה בסופו של דבר את המשך הפעילות, או המליצה על המשך פעילות. 

היו"ר משה גפני:
בסדר, אייל? קיבלת תשובה? אנחנו סיימנו את הדיון. שני דברים. קודם כל אני מבקש תשובה ממנהל המינהל, אמנם אני איש זוטר במערכת ואני מחפש אותו כבר שבוע כדי לדעת מה קרה עם החולות הדקים מכיוון שנאמר לי שזה לא הסתדר. אז אני מבקש לדעת תשובה לגבי העניין הזה. אבל גם לגופו של עניין, החברים בוועדה מבקשים, בראשם איתן ברושי, מבקשים בדיקה נוספת לגופו של עניין במחצבת אחיהוד. אני מטיל על חבר הכנסת יצחק וקנין שיבדוק את העניין, שיבוא עם תשובה, נקבל בינתיים את התשובה לחולות הדקים ואז נצביע. הדיון לא יתקיים יותר, הרי אנחנו לא מצביעים היום. 
איתן ברושי (המחנה הציוני):
ושראש המינהל יבוא ולא ישלח אתכם. 

היו"ר משה גפני:
לא, איתן. 

איתן ברושי (המחנה הציוני):
למה לא? שיבוא להסביר. 

היו"ר משה גפני:
איתן, מה זה אתה עם הטלפון? אתה נגד התקנון עכשיו. 

איתן ברושי (המחנה הציוני):
יש מצב חירום בגליל. 

ישי לוי:
אדוני, הבעיה בחולות הדקים - - - 

היו"ר משה גפני:
יש שתי סוגיות. סוגיה אחת זה שאני מבין שעדיין לא הסתדר והמציאות הזאת של העברת או אספקת החולות הדקים היום לא מתקיימת. היא לא מתקיימת, את הפרטים אתם יודעים, אבל נאמר, ולא נאמר לי אחרת, נאמר על ידך בישיבה הקודמת שזה מסופק ואני מאוד שמחתי. אני ביקשתי אפילו להוציא הודעה לעיתונות ובסוף, ברוך ה', לא יצא, שאני לא התבזיתי, אבל ביקשתי להוציא הודעה לעיתונות, בעיניי זה היה דבר מאוד חשוב, שהעובדים בתרמוקיר יכולים לאבד את מקום עבודתם והמציאות הזאת שינתה את המצב בזה שאתם אפשרתם להם את הכרייה. מתברר שהכרייה לא מתבצעת עכשיו בגלל סיבות שאני לא נכנס אליהן. זה דבר אחד.

 והדבר השני - - - אני לא מקיים דיון, מה? 

אריק בוגנר:
אני רוצה להגיד לפרוטוקול - - -

היו"ר משה גפני:
שם?
אריק בוגנר:
השם אריק בוגנר, אני מנכ"ל חברת צמיתות, שהמחצבה אמורה להיות מועברת לידיה. אנחנו כרגע, שבעה חודשים, ללא מחצבות בכלל בתחום שלנו. 

היו"ר משה גפני:
אתה מדבר על אחיהוד או אתה מדבר - - -

אריק בוגנר:
אחיהוד זו המחצבה הרלוונטית, כן. אני מודיע לוועדה פה שאם תוך שלושה חודשים לחברה אין חומרי גלם היא מפסיקה לייצר בכלל, זה יפגע בתעשיית ההתפלה בישראל ויפגע בתעשיית עסקי מזון לבעלי חיים בישראל. 

היו"ר משה גפני:
טוב. הודעתך נרשמה, אנחנו גם מקבלים אותה. אני ביקשתי שחבר הכנסת יצחק וקנין, ביקשתי ממנו כשדיברתי איתו בשקט, שהוא יעשה את זה מהר וחבר הכנסת וקנין יודע, הוא מיומן בעניין הזה.

יצחק וקנין (ש"ס):
בתוך שבועיים אני אביא לפה את חוות הדעת. 

היו"ר משה גפני:
כן ואז זה יובא - - -

קריאה:
כמו ועדת האתיקה, העבודה הכי קשה, תמיד נותנים לו. 

היו"ר משה גפני:
זה לא העבודה הכי קשה. ועדת האתיקה זו עבודה קשה, אבל הנושא הזה הוא לא נושא קשה, הוא ילמד את זה, ישמע אותך, ישמע את האחרים. אני לא ממהר לאשר למינהל דברים, אני חוטף אותה כל הזמן בפנים. אם הייתי ועדה שמופקדת על המינהל הייתי עושה דיון על המינהל. בסדר, אין בעיה, הכול בסדר, אני לא אומר שום דבר.

לגבי העניין הזה של הכרייה שם, במחצבה ההיא, אני רוצה לדעת תשובה, למה זה הפסיק, אני רוצה לדעת את כל הנושא הזה. את הנושא של אחיהוד, אני ביקשתי שחבר הכנסת וקנין, שהוא גם איש הצפון, ילמד, ידבר עם ראש המועצה, ידבר עם - - - אתה ראית איזה התנגדות יש פה, אז שאני אלך גם להתאבד בשביל זה? 

אריק בוגנר:
אני יכול להגיד, ראש המועצה, אני לא מכיר אותו באופן אישי, אבל בדיוני הוועדה לא ראיתי שהוא התנגד שם לתמ"א 14ב. אני לא ראיתי התנגדות של מועצה אזורית משגב. 

יצחק וקנין (ש"ס):
זה לא משגב, מטה אשר. 

אריק בוגנר:
מטה אשר, סליחה. זה דרך אגב בשטח שיפוט של משגב, לא של מטה אשר. 

קריאה:
זה לא קשור גם לתמ"א 14ב, זו תכנית ישנה מאוד. 

אריק בוגנר:
לא, תמ"א 14ב קיבלה תוקף השנה הזאת והייתה זכות להתנגד אליה. 

היו"ר משה גפני:
אנחנו רוצים לעזור לך, אנחנו לא נגדך. 

אריק בוגנר:
לא, יש פה קצת סילוף מידע שכל אחד זורק באוויר. 

היו"ר משה גפני:
בסדר, אז בשביל זה - - -

יצחק וקנין (ש"ס):
מבטיח לך שאני בודק את הדברים לגופם של עניינים. 

ישי לוי:
אדוני, רק מילה אחת. לגבי החולות הדקים, אני עוד פעם מדגיש, לאחר שה - - - 

מיקי לוי (יש עתיד):
אני מבקש רשות דיבור, בבקשה. אני מבקש דיון דחוף, אני אגיש לך, על כל נושא המחצבות במדינת ישראל. אנחנו מקלים ראש בעניין הזה. 

היו"ר משה גפני:
בסדר גמור. 

מיקי לוי (יש עתיד):
דקה, אדוני. הבעיה המרכזית תהיה שלא יוכלו להתפיל מי ים ומדינת ישראל תיקלע למשבר מים, אז צריך לבוא ולהחליט מה עושים. אני לא אומר עכשיו מה טוב, אני חושב שכל הנושא של כל המחצבות במדינת ישראל, אנחנו גם כחברי כנסת לא מבינים אותו מספיק, לא מבינים את המשמעויות שלו. מעבר לבנייה, אדוני, לא יהיו פה מים במדינת ישראל, לא יהיה. 

היו"ר משה גפני:
טוב. רק להבהיר, מה שאני עושה עכשיו מנותק ממה שאתה אומר. אמרת את זה גם בישיבה הקודמת, אני מסכים איתך לחלוטין, כאן מדובר על דבר מקומי שאני מקווה שזה יסתיים בתוך שבועיים. 

מיקי לוי (יש עתיד):
בסדר, לא, אנחנו נפתור את זה. 

היו"ר משה גפני:
אני גם לא אוהב את מה שמתנהל שם, אני מחפש את מנהל המינהל, אני מקבל הודעה על זה שהפסיקו את האספקה של החולות הדקים. 

ישי לוי:
רק להשלים את המשפט. 

היו"ר משה גפני:
רק משפט אחד, אנחנו לא נצביע היום. 

ישי לוי:
נכון ליום שלישי שהייתי כאן, כפי שאמרתי, ניתנה הרשאה של הרשות וניתן רישיון של המפקח על המכרות. הבעיה לא קשורה כרגע לרשות מקרקעי ישראל, היא מול המפקח על המכרות במשרד האנרגיה, אדוני. 

היו"ר משה גפני:
בסדר. 

ישי לוי:
אז צריך לקיים את - - -

מיקי לוי (יש עתיד):
אז נביא אותו גם כן. 

היו"ר משה גפני:
כן, מה השאלה. ישי, אתה ראית שזה כל כך אכפת פה בוועדה, מישהו היה צריך להגיד לי, לפחות מנהל המינהל, 'שתדע שיש בעיות'. הרי דיברתי עם מנהל המינהל לפני שבועיים - - -

ישי לוי:
אלה דברים שהתפתחו, אדוני - - - 

היו"ר משה גפני:
אין בעיה, הכול בסדר, תודה רבה, אנחנו סיימנו את הדיון בעניין הזה. 
הישיבה ננעלה בשעה 11:14.

